ـــــ كۈن ئولتۇرۇشتىن بۇرۇن قەلئە قوۋۇقى تاقىلىدۇ، قوۋۇقتىن كىرىپ-چىققۇچىلار تېز-تېز بولۇڭلار!!! ـــــ سېپىل كۈنگىرىسىدىكى قوۋۇقچى چېرىكلەرنىڭ كۈچەپ ۋارقىرىغان ئاۋازى ئاخىرقى بۇرغا ساداسىغا قوشۇلۇپ ئىككى تاغ ئارىسىدا ئۇزاقتىن-ئۇزاق ئەكس سادا قايتۇردى. كۆچمەن پادىچى قەبىلىلەرنىڭ كۆچۈۋاتقان مەنزىرىسىنى ئەسلىتىدىغان باش-ئاخىرى ئۈزۈلمەي كېتىۋاتقان ئات-ھارۋىلىقلار،  پىيادە-سالتاڭلار تولۇپ كەتكەن يول خۇددى دەريا ئېقىنىدەك ئېگىز سېپىل قوۋۇقىدىن توختىماي چىقماقتا. ئەمما خەنگۇ قورۇلىدىكى بۇ سېپىل قوۋۇقىدىن كىرىدىغان ئىككى توك-توك چىنلىقلار ئاندا-ساندا ئۇچراپ تۇراتتى. بۇ چىنلىقلار يولنىڭ چېتىدە تۇرۇپ توپ-توپى بىلەن قوۋۇقتىن چىقىپ كېتىشىۋاتقان مەشرقلىقلەرگە ھاڭۋاققىنىچە قاراپ قېلىشاتتى، ھېچكىم ئېغىز ئېچىپ بىرنېمە دېمىدى، بىرەرسىمۇ چىقىپ كېتىۋاتقانلار بىلەن يول تالىشىشقا ئۇرۇنمىدى. قاراڭغۇ چۈشەي دەپ قالغان بولسىمۇ چىنلىقلار قوۋۇقتىن كىرىۋېلىشقا ئەمەس بەلكى چىندىن كېتىشىۋاتقان  مەشرقلىق بۇ ئادەملەرنىڭ تاماشاسىنى كۆرۈشكە ئالدىرىشاتتى.